Այս տարի լրանում է Հայաստանի եւ Չեխիայի միջեւ դիվանագիտական հարաբերությունների հաստատման 20 տարին։ Անցած քսան տարիների ընթացքում երկու երկրներն անցել են որոշակի ճանապարհ, որն, իհարկե, չի կարելի ասել գերազանց է եղել, բայց նաեւ այդ ճանապարհին չեն եղել լուրջ խնդիրներ ու խոչընդոտներ։ Վերջին մեկ տարվա ընթացքում վերջապես Չեխիայում եւ Հայաստանում բացվեցին երկու երկրների դեսպանատները, ակտիվ համագործակցություն է սկսվում հասարակական եւ տնտեսական ոլորտներում, սակայն Հայաստանի շրջափակումը եւ հեռավորությունը հնարավորություն չեն տալիս` անցնելու ավելի լայնածավալ տնտեսական հարաբերությունների։